
Povzetek revizijskega poročila
Pravilnost dela poslovanja Komunale Cerknica 
Računsko sodišče je revidiralo pravilnost dela poslovanja Javnega podjetja Komunala Cerknica d.o.o. Cerknica (v nadaljevanju: Komunala Cerknica) v letu 2024. Cilj revizije je bil izrek mnenja o pravilnosti poslovanja Komunale Cerknica v letu 2024 v delu, ki se nanaša na izvajanje gospodarske javne službe oskrbe s pitno vodo, nabave blaga, materiala in storitev ter osnovnih sredstev, prejemke direktorja in zadolževanje.
Računsko sodišče je o pravilnosti dela poslovanja Komunale Cerknica v letu 2024 izreklo negativno mnenje, ker Komunala Cerknica ni poslovala v skladu s predpisi in pogodbenimi določili v naslednjih primerih:
pripravila je elaborata, ki nista vsebovala vseh predpisanih podatkov; zagotavljala je dobavo pitne vode za tehnološke namene v okviru izvajanja gospodarske javne službe oskrbe s pitno vodo in ne kot posebno storitev in pri tem ustvarila negativno razliko med prihodki in odhodki; izvajala je posebne storitve brez soglasja občine, lastnice javne infrastrukture; prihodkov posebnih storitev ni upoštevala na način, da bi zmanjšala lastno ceno gospodarske javne službe oskrbe s pitno vodo, ter ni zagotovila ločenega računovodskega spremljanja stroškov iz opravljanja posebnih storitev in ni določila deleža infrastrukture javne službe, namenjenega izvajanju storitev javne službe, in deleža infrastrukture javne službe, namenjenega opravljanju posebnih storitev; v ceno storitve gospodarske javne službe oskrbe s pitno vodo je vključila stroške reprezentance in donacije, ki niso upravičeni kalkulativni element cene storitve javne službe; pri izračunu stroška amortizacije osnovnega sredstva, ki je sestavni del javne infrastrukture, ni upoštevala predpisane življenjske dobe; napačno je izračunala omrežnino za posamezni obračunski vodomer;
v primeru naročanja servisih storitev se je izognila uporabi javnonaročniške zakonodaje, po izteku roka za predložitev ponudb je spremenila razpisno dokumentacijo javnega naročila, v 2 primerih je nedopustno spremenila pogodbo, ne da bi izvedla nov postopek javnega naročanja, plačevala je račune izbranemu izvajalcu, čeprav ni izvajala kontrole nad prevzetimi količinami odpadkov, v razpisni dokumentaciji je določila, da morajo servisne storitve opravljati pooblaščeni serviserji in omejila konkurenco med ponudniki, ni sprejela ustreznih ukrepov, s katerimi bi zagotovila, da se zaradi sodelovanja s ponudnikoma ne izkrivlja konkurenca, z oblikovanjem tehničnih specifikacij ni zagotovila enakega dostopa do postopka javnega naročanja vsem gospodarskim subjektom, ni izvedla novega postopka javnega naročanja, čeprav se je vrednost dobav povečala za več kot 30 % pogodbene vrednosti, napačno je poročala o izvedenih evidenčnih javnih naročilih, v sklepih o začetku postopka oddaje javnih naročil ni navedla obsega sredstev, ki ga je zagotovila za izvedbo javnih naročil, v osnutku pogodbe, ki je del dokumentacije v zvezi z oddajo javnega naročila, ni opredelila krajevne pristojnosti za reševanje sporov, v obvestilu o javnem naročilu ni objavila podatka o ocenjeni vrednosti javnega naročila, v 2 primerih v meničnih izjavah ni opredelila zneska zavarovanja, ob dobavi vozila ni pridobila vse potrebne tehnične dokumentacije, ki je bila določena v pogodbi o dobavi vozila, v postopku oddaje javnega naročila ni upoštevala načela transparentnosti in je omejila konkurenco;
skupščina ni sprejela vnaprej določenih in merljivih meril uspešnosti za določitev spremenljivega prejemka direktorja in ni določila pravil, po katerih se druge pravice direktorja določijo v pogodbi; direktorju je obračunala prenizko boniteto za uporabo službenega vozila v zasebne namene in ni pravočasno obračunala bonitete za zavarovanje odgovornosti vodilnih delavcev; na svetovni splet ni posredovala javno dostopnih informacij javnega značaja v zvezi z zastopniki in člani organov ter podatkov o njihovih prejemkih in bonitetah;
za sklenitev pogodb, ki jih je sklenila z bankami za kratkoročne kredite, ni pridobila soglasja občinskih svetov občin ustanoviteljic.
Računsko sodišče je Komunali Cerknica podalo priporočila za izboljšanje poslovanja, ni pa zahtevalo predložitve odzivnega poročila, saj je Komunala Cerknica med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

